同阮時中秀才食笋二首  其一
作者：郭祥正
朝代：宋

paragraphs: 蒼崖長龍孫，頭角露已甚。
呼丁恣庖割，移榻就濃蔭。
怳疑羽林槍，羅列在紫禁。
餘鞭横瘦蛇，密籜若紉紝。
亭亭風勢匀，節節泉脈沁。
藩垣謹藏護，寧使暴客闖。
烹調衆云美，剪伐吾亦任。
繞齒嚼冰澌，毛髮寒以澿。
閒心本猿鳥，世詠嗟毒鴆。
野逸誰所憐，愁思腸胃滲。
詩才君獨勇，辨舌予久噤。
酒行且莫辭，醉膽滄溟浸。
况逢堯舜治，面內來左袵。
熙熙冠蓋游，落落飽食飲。
鸞鳳自横飛，燕雀蒙廣廕。
徘徊食笋謠，明發扁舟賃。